**BILIA PERSONBIL AS KJØPER 80% AV AKSJENE I FELGTEKNIKK NORGE AS**

Bilia Personbil AS har 22. januar inngått avtale med Burns-Thomson Holdings AS om en overtakelse av 80% av aksjene i Felgteknikk Norge AS.

Felgteknikk Norge AS har hittil vært et familieeid selskap som høsten 2020 flyttet til nye og attraktive lokaler i Råde, hvor virksomheten er posisjonert for en betydelig vekst gjennom en total oppgradering og industrialisering av produksjonslinjen, med tilhørende nytt og moderne utstyr.

Markedet for reparasjon av felger er i vekst, hvor større og mer kostbare aluminiums felger er vanligere på nye biler i dag. En premium felg kan koste over kr. 15.000,- per stk, hvor eksempelvis et lite uhell med en fortauskant kan ødelegge felgen. En reparasjon av felgen vil da være attraktivt både økonomisk sett, og ikke minst fra et bærekraftperspektiv, hvor resultatet blir like bra som når felgen var ny og uskadet.

Kommentar fra Alistair David Burns-Thomson;

*Med hjelp fra trofaste ansatte og kunder har vi bygget Felgteknikk til et etablert selskap som dekker felgreparasjon for hele Norge. Målet vårt med å gi kvalitet og service til riktig pris har vært en vellykket oppskrift og gitt oss en unik posisjon i et raskt voksende marked. Hos Bilia har vi funnet en solid partner med samme interesser, som vil gi oss mulighet for å videreutvikle selskapet i takt med markedet. Vi ser frem til å gi våre kunder et enda bedre produkt og servicetilbud i de kommende år.*

Kommentar fra Frode Hebnes, Adm dir ved Bilia Personbil AS;

*Vi har latt oss imponere over den kompetansen, produksjonslinjen og kvaliteten som Felgteknikk Norge AS representerer, og forventer å kunne bidra aktivt til en positiv utvikling av selskapet som vi ser et stort potensial i for tiden fremover. I tillegg ønsker vi i Bilia å være totalleverandør til våre kunder av produkter og tjenester tilknyttet både kjøp og eierskap av bil. Gjennom Felgteknikk Norge AS får vi muligheten til å utvide og komplettere vårt tilbud tilknyttet de over 120.000 felgene vi på årsbasis på vegne av våre kunder har innlosjert på våre dekkhotell.*

For ytterligere informasjon, vennligst kontakt;

Felgteknikk Norge AS, Daglig leder Scott Burns-Thomson, tlf; 97 72 17 21 / scott@felgteknikk.no

Burns-Thomson Holding AS, Styreformann David Burns-Thomson; tlf; 90 16 49 46 / david@felgteknikk.no

Bilia Personbil AS, Adm. dir Frode Hebnes, tlf; 99 32 19 27 / frode.hebnes@bilia.no

--------------------------------------------------------------------------------------------------------------------------------------------

Om Felgteknikk Norge AS;

Selskapet ble stiftet i 2012 og er lokalisert på Myrveien 8 i Råde. Virksomheten har spesialisert seg på, og blitt ledende i Norge, innen reparasjoner av alle typer felger til personbil. I tillegg selger virksomheten nye dekk og felger som en del av First Stop kjeden. Felgteknikk har i dag 10 ansatte, og omsatte i 2020 for 10 mill kroner. For mer informasjon; [www.felgteknikk.no](http://www.felgteknikk.no)

Om Bilia;

Bilia Personbil AS er en del av det børsnoterte Bilia-konsernet, som er Nordens største bilforhandlerkjede med representasjon i Sverige, Norge, Tyskland, Belgia og Luxembourg. Bilia i Norge har 27 lokasjoner, 1.200 medarbeidere og representerer bilmerkene BMW, MINI, Volvo, Toyota og Lexus. For mer informasjon; [www.bilia.no](http://www.bilia.no) / www.bilia.com